Ehdotus: neuvoston asetus asetuksen (EY) N:o 2100/94 muuttamisesta siltä osin kuin on kyse oikeudesta jättää yhteisön kasvinjalostajanoikeutta koskeva hakemus /* KOM/2007/0445 lopull. - CNS 2007/0161 */





[pic] | EUROOPAN YHTEISÖJEN KOMISSIO | Bryssel 25.7.2007 KOM(2007) 445 lopullinen 2007/0161 (CNS) Ehdotus: NEUVOSTON ASETUS asetuksen (EY) N:o 2100/94 muuttamisesta siltä osin kuin on kyse oikeudesta jättää yhteisön kasvinjalostajanoikeutta koskeva hakemus (komission esittämä) PERUSTELUT Yhteisön kasvinjalostajanoikeuksia koskevan asetuksen 12 artiklassa asetetaan edellytykset oikeudelle jättää yhteisön kasvinjalostajanoikeutta koskeva hakemus. Säännöksen mukaan ainoastaan sellaisista maista peräisin olevat jalostajat, jotka ovat uusien kasvilajikkeiden suojaamiseen tähtäävän kansainvälisen liiton (UPOV) jäseniä, ovat oikeutettuja jättämään yhteisön kasvinjalostajanoikeutta koskevan hakemuksen samojen sääntöjen nojalla kuin jostakin jäsenvaltiosta peräisin olevat hakijat. Komission on muiden hakijoiden osalta päätettävä, onko niillä oikeus jättää hakemus. Asetuksen 12 artiklan 1 kohdan b alakohdan mukaisesti tällaiselle päätökselle voidaan asettaa vastavuoroisuutta ja vastaavuutta koskevia vaatimuksia. Säännöksen mukaan yhteisön päätös voi riippua siitä, myöntääkö kyseinen maa ( saman kasvitieteellisen taksonin lajikkeiden osalta suojan, ( tämän suojan kaikkien jäsenvaltioiden kansalaisille, ( ja vastaako myönnetyn suojan taso asetuksessa (EY) N:o 2100/94 myönnettyä suojaa. Ehdotetun muutoksen tavoite Kaupan helpottamiseksi ja asetuksen säännösten linjaamiseksi muun yhteisön lainsäädännön kanssa näyttää olevan välttämätöntä muuttaa asetusta (EY) N:o 2100/94, jotta yksinkertaistetaan niitä edellytyksiä, jotka on asetettu oikeudelle jättää yhteisön kasvinjalostajanoikeutta koskeva hakemus, ja jotta kaikkien hakijoiden osalta otetaan käyttöön yksi ja sama hakemusjärjestelmä. Muutoksen mahdolliset vaikutukset Poistamalla 12 artiklan 1 kohdan a ja b alakohdan säännökset voidaan yksinkertaistaa yhteisön lainsäädäntöä. Yhteisön kasvilajikevirasto perustettiin vuonna 1994, mistä lähtien se on vastaanottanut 27 317 yhteisön kasvinjalostajanoikeutta koskevaa hakemusta (tilanne 28. helmikuuta 2007). Näistä hakemuksista 4 693 (17,1 prosenttia) oli peräisin EU:n ulkopuolisista maista. Koko tänä ajanjaksona vain 89 hakemusta tuli sellaisista kolmansista maista peräisin olevilta hakijoilta, jotka eivät olleet UPOVin jäseniä, ja edellytti komissiolta 12 artiklan 1 kohdan b alakohdan mukaista päätöstä. Kun näin ollen otetaan huomioon asetuksen täytäntöönpanosta saatu kahdentoista vuoden kokemus ja niiden maiden lukumäärä ja tilanne, jotka eivät ole UPOVin jäseniä, tällä ehdotuksella ei ole huomattavaa vaikutusta pieniin tai keskisuuriin yrityksiin jäsenvaltioissa. Ehdotuksella ei ole uusia rahoitusvaikutuksia yhteisön talousarvioon. 2007/0161 (CNS) Ehdotus: NEUVOSTON ASETUS asetuksen (EY) N:o 2100/94 muuttamisesta siltä osin kuin on kyse oikeudesta jättää yhteisön kasvinjalostajanoikeutta koskeva hakemus EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen[1], ottaa huomioon Euroopan parlamentin lausunnon[2] sekä katsoo seuraavaa: (1) Yhteisön kasvinjalostajanoikeuksista 27 päivänä heinäkuuta 1994 annetulla asetuksella (EY) N:o 2100/94[3] perustetaan kasvilajikkeiden suojaamista koskeva yhteisön järjestelmä, jonka ansiosta voidaan myöntää kaikkialla yhteisössä voimassa olevia kasvinjalostajanoikeuksia. (2) Kaupan helpottamiseksi on aiheellista parantaa kasvinjalostajanoikeuksien saatavuutta. Tämän vuoksi olisi yksinkertaistettava niitä edellytyksiä, jotka on asetettu oikeudelle jättää yhteisön kasvinjalostajanoikeutta koskeva hakemus, ja otettava kaikkien hakijoiden osalta käyttöön yksi ja sama hakemusjärjestelmä. (3) Sen vuoksi asetusta (EY) N:o 2100/94 olisi muutettava, ON ANTANUT TÄMÄN ASETUKSEN: 1 artikla Muutetaan asetus (EY) N:o 2100/94 seuraavasti: (1) Korvataan 12 artikla seuraavasti: ”12 artikla Oikeus yhteisön kasvinjalostajanoikeutta koskevan hakemuksen jättämiseen Luonnolliset henkilöt ja oikeushenkilöt sekä oikeushenkilöihin niitä koskevan lainsäädännön mukaisesti verrattavat toimielimet ovat oikeutettuja jättämään yhteisön kasvinjalostajanoikeutta koskevan hakemuksen. Hakemuksen voivat jättää yhdessä kaksi henkilöä tai useampi henkilö, jotka täyttävät nämä edellytykset.” (2) Poistetaan 41 artiklan 2 kohdasta sanat ”12 artiklan 1 kohdan b alakohdan”. (3) Korvataan 52 artiklan 4 kohta seuraavasti: ”4. Edellä olevaa 2 ja 3 kohtaa sovelletaan myös aikaisempiin hakemuksiin, jotka on jätetty toisessa jäsenvaltiossa.” 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä . Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä […] päivänä […]kuuta […]. Neuvoston puolesta Puheenjohtaja [1] EUVL C [...], [...], s. [...]. [2] EUVL C [...], [...], s. [...]. [3] EYVL L 227, 1.9.1994, s. 1, asetus sellaisena kuin se on viimeksi muutettuna asetuksella (EY) N:o 873/2004 (EUVL L 162, 30.4.2004, s. 38).